# Številka: 71106-266/2019

Datum: 16. 11. 2020

Republika Slovenija, Ministrstvo za infrastrukturo, Direkcija RS za infrastrukturo, Tržaška 19, Ljubljana (v nadaljevanju: upravljavec) v skladu z 52. členom Zakona o stvarnem premoženju države in samoupravnih lokalnih skupnosti (Uradni list RS, št. 11/18 in 79/18, v nadaljevanju: ZSPDSLS-1) v povezavi z 19. členom Uredbe o stvarnem premoženju države in samoupravnih lokalnih skupnosti (Uradni list RS, št. 31/18) objavlja

**NAMERO O SKLENITVI NEPOSREDNE POGODBE O USTANOVITVI STAVBNE PRAVICE**

1. **Naziv in sedež upravljavca**

Republika Slovenija, Ministrstvo za infrastrukturo, Direkcija RS za infrastrukturo, Tržaška cesta 19, 1000 Ljubljana.

1. **Predmet neposredne pogodbe**

Predmet neposredne pogodbe je ustanovitev stavbne pravice izgradnje AB stopnic s kovinsko ograjo v površini 11,80 m2 in tlakovanje poti v površini 1,07 m2 ob državni cesti G1-1, odsek 0245 Ruta – MB (Koroški Most), ki bo povezovala pločnik s parkiriščem trgovskega objekta. Stavbna pravica se ustanavlja na delu zemljišča parc. št. 2135/2 k.o. 658 Koroška Vrata.

Zemljišče parc. št. 2135/2 k.o. 658 Koroška Vrata je po namenski rabi opredeljeno kot stavbno zemljišče (območje prometne infrastrukture).

Zemljišče parc. št. 2135/2 k.o. 658 Koroška Vrata je v lasti Republike Slovenije z vpisano zaznambo javnega dobra. V naravi predstavlja cestni svet državne ceste G1-1, odsek 0245 Ruta – MB (Koroški Most). Pri zemljišču ni vpisane nobene pravice ali pravnega dejstva, ki omejuje lastninsko pravico na nepremičnini oz. bi predstavljala oviro za sklenitev pogodbe o ustanovitvi stavbne pravice.

Stavbna pravica nastane z dnem vpisa v zemljiško knjigo in se ustanavlja za čas 30 let.

1. **Najnižja ponudbena cena**

Skladno s 70. členom ZSPDSLS-1 je obremenjevanje nepremičnega premoženja države s stvarnimi pravicami odplačno, zato bo Direkcija RS za infrastrukturo imetniku stavbne pravice zaračunala nadomestilo.

Najnižja ponudbena cena (najnižja vrednost nadomestila) znaša 4.000,00 EUR.

Najnižja ponudbena cena ne vključuje davka na dodano vrednost, ki ga plača imetnik stavbne pravice.

V primeru, da bo za sklenitev pogodbe o ustanovitvi stavbne pravice zainteresiranih oseb več, se bodo z njimi opravila pogajanja o ceni z namenom višanja vrednosti nadomestila. Pogodba o ustanovitvi stavbne pravice bo sklenjena s ponudnikom, ki bo ponudil najvišji znesek nadomestila.

V ponudbi (PRILOGA 1) mora ponudnik obvezno navesti vrednost nadomestila, ki ga je pripravljen plačati, pri čemer je najnižja vrednost nadomestila 4.000,00 EUR brez DDV.

1. **Rok za prejem ponudbe**

Ponudbo lahko oddajo pravne in fizične osebe, ki v skladu s pravnim redom Republike Slovenije postanejo lastniki nepremičnin.

Ponudnik mora **najkasneje do 9. 12. 2020 do 15:00 ure** na elektronski naslov: gp.drsi@gov.si ali s priporočeno pošiljko na naslov: Direkcija RS za infrastrukturo, Tržaška cesta 19, 1000 Ljubljana, z nazivom zadeve »Ponudba v zadevi 71106-266/2019« poslati izpolnjen in lastnoročno podpisan obrazec, ki je PRILOGA 1 te objave. V primeru pošiljanja po e-pošti se pošlje skeniran obrazec.

Če je ponudba poslana po navadni pošti, se šteje, da je pravočasna, če prispe na naslov upravljavca najkasneje do 9. 12. 2020 do 15:00 ure.

Ponudbe, predložene po izteku roka, bodo izločene iz postopka.

Odpiranje ponudb NE bo javno.

Ponudniki bodo o rezultatu zbirnja ponudb in morebitnih pogajanjih obveščeni na njihov e-naslov v roku 7 dni po zaključenem odpiranju ponudb.  Pred sklenitvijo neposredne pogodbe bo upravljavec z zainteresiranimi osebami opravil pogajanja o ceni in o drugih pogojih pravnega posla.

Cene in drugi elementi ponudbe, ponujeni na pogajanjih, so zavezujoče.

1. **Način in rok plačila nadomestila**

Nadomestilo se plača v enkratnem znesku v roku 8 dni od datuma izstavitve računa, ki ga bo Direkcija RS za infrastrukturo izstavila po sklenitvi pogodbe o ustanovitvi stavbne pravice, in sicer na transakcijski račun številka 01100-6300109972, s sklicno številko, navedeno na računu.

Plačilo celotnega nadomestila v roku, ki je določen, je bistvena sestavina pravnega posla, zato bo v primeru, če imetnik stavbne pravice nadomestila ne bo plačal v roku in na način iz prejšnjega odstavka in tudi ne v dodatnem roku, ki ga določi upravljavec v pozivu na plačilo, pogodba razvezana po samem zakonu.

1. **Sklenitev pogodbe**

Pogodba o ustanovitvi stavbne pravice bo sklenjena s tistim ponudnikom, ki bo ponudil najvišji znesek nadomestila.

Pogodba bo sklenjena z uspelim ponudnikom v roku 30 dni po opravljeni izbiri najugodnejšega ponudnika.

1. **Drugi pogoji**

Stroške vknjižbe stavbne pravice, stroške notarske overitve ter vse morebitne druge stroške, ki bi nastali v zvezi s sklenitvijo in izvedbo pogodbe o ustanovitvi stavbne pravice, plača imetnik stavbne pravice.

Imetnik, stavbne pravice ne sme obremeniti z zastavno pravico. Prenos stavbne pravice na tretjo osebo je možen le, če imetnik pridobi izrecno predhodno pisno dovoljenje upravljavca nepremičnin.

Imetnik stavbne pravice je dolžan ob prenehanju stavbne pravice zemljišča vzpostaviti v prvotno stanje, zaradi česar se imetniku stavbne pravice po njenem prenehanju ne izplača nadomestila.

1. **Seznanitev s podrobnejšimi pogoji javne dražbe in ogled nepremičnin**

Zainteresirane osebe se lahko seznanijo s podrobnejšimi pogoji ustanovitve stavbne pravice in pridobijo dodatne informacije o nepremičninah, ki so predmet pogodbe o ustanovitvi stavbne pravice, pri Tanji Zaman na telefonski številki 01 478 80 18 ali po e-pošti tanja.zaman@gov.si.

Ogled nepremičnine je mogoč po predhodnem dogovoru najkasneje do 7. 12. 2020.

1. **Opozorilo glede možnosti ustavitve postopka**

Ta objava ne zavezuje upravljavca k sklenitvi pogodbe o ustanovitvi stavbne pravice. Upravljavec lahko vse do sklenitve pravnega posla ustavi že začeti postopek brez obrazložitve in brez odškodninske odgovornosti.

Priloga:

- PRILOGA 1 – obrazec »Ponudba«.

Ljiljana Herga, univ. dipl. inž. geol.

direktorica